Deputata (ex-USR) Cosette Chichirău anunţă că la locale va candida pe listele partidului "România ECO", care este înregistrat deja la Tribunal, după ce noua sa formaţiune "CURAJ pentru România" nu a finalizat formalităţile juridice pentru a putea intra în alegeri.
Cosette Chichirău, deputată de Iaşi, a explicat că în octombrie 2023 s-a alăturat partidului "România ECO (Echitate, Comunitate, Onestitate)", partid înregistrat la Tribunalul Bucureşti în 2021. Ea a spus că tot în octombrie 2023, împreună cu colegii fondatori, a decis modificarea numelui partidului în "CURAJ pentru România" şi că a depus actele la Tribunalul Bucureşti, dar că procedurile juridice nu au fost încă finalizate.
"După mai multe termene şi hărţuiri din partea "prietenilor" politici, încă nu avem o decizie definitivă a instanţei pentru modificarea de nume. Avem hotărârea instanţei pe fond. Vom intra în alegerile locale de pe 9 iunie sub numele «România ECO». Apoi, după câteva luni, ne vom numi «CURAJ pentru România». Vom candida la Primăria Iaşi, Primăria Ploieşti şi în alte localităţi din ţară", a mai afirmat Cosette Chichirău, potrivit news.ro.
Ea a precizat în repetate rânduri că va candida la Primăria Iaşi.
Deputata Cosette Chichirău şi-a anunţat demisia din USR în 4 septembrie 2023, ea afirmând că "mişcarea reformistă a generaţiei noastre trebuie continuată şi revigorată, iar la USR motorul e cam gripat şi nu mai trage".
Ea a reproşat conducerii USR că nu a răsplătit performanţa, ci a transmis mesajul că "ori eşti cu noi, ori eşti împotriva noastră".